Oud-verkeershoof skuldig aan korrupsie, bedrog met lisensies(Argieffoto ter illustrasie) ŉ Voormalige hoof van verkeer en lisensiëring in KwaZulu-Natal het skuldig gepleit op verskeie aanklagte van bedrog teen hom wat verband hou met die onreëlmatige uitreiking van leerlinglisensies in Howick. Simon Zwane, woordvoerder van die Padverkeersbestuurskorporasie (RTMC), sê Roger Alan Everton het in die Durbanse handelshof verskyn op 15 aanklagte van bedrog wat verband hou met bewerings dat hy glo op ŉ onderduimse manier mense wat vir hul leerlinglisensies aansoek gedoen het, gehelp het om die toets daarvoor te slaag. Everton, ŉ voormalige bestuurder by die Umngeni-munisipaliteit, is reeds in 2018 deur lede van die RTMC se teenkorrupsie-eenheid en die Valke in hegtenis geneem. Sy arrestasie het gevolg op die inhegtenisneming van nege mense wat vir hul leerlinglisensies aansoek gedoen het, asook verskeie amptenare – eksaminators en klerke by die lisensiedepartement – op aanklag van bedrog. In ŉ beëdigde verklaring wat as deel van sy pleitooreenkoms by die hof ingehandig is, erken Everton dat hy bewus was van sy ondergeskiktes se onwettige bedrywighede, maar dat hy dit nie aangemeld het nie. Hy voer aan hy is onder druk geplaas om by die bedrieglike bedrywighede betrokke te raak en het tussen R300 en R500 gekry om elke aansoeker te help om antwoorde korrek in te vul. Die saak teen hom is tot Mei uitgestel. Die nege aansoekers wat in dieselfde ondersoek vasgetrek is en Skhumbuzo Mkhulise, ŉ eksaminator, het in afsonderlike verhore skuldig gepleit en is reeds opgeskorte vonnisse opgelê. Thandazile Shelembe, ŉ administrasieklerk, het ook skuldig gepleit. Sy is ŉ boete opgelê en haar tronkstraf is opgeskort. Nog vyf betrokke eksaminators is intussen in ander verhore skuldig gevind. Hulle word na verwagting later vandeesmaand gevonnis.